2020. gada 21. janvārī Rīkojums Nr. 16

Rīgā (prot. Nr. 3 33.§)

**Par valsts pirmpirkuma tiesību izmantošanu**

1. Saskaņā ar likuma "Par aviāciju" 23.1panta trešās daļas 1. punktu atļaut Satiksmes ministrijai izmantot pirmpirkuma tiesības un pirkt nekustamo īpašumu (nekustamā īpašuma kadastra Nr. 0100 099 0132) – zemes vienību (zemes vienības kadastra apzīmējums 0100 099 0132) 0,7647 ha platībā – Gramzdas ielā, Rīgā (turpmāk – nekustamais īpašums), kas nepieciešams valsts akciju sabiedrības "Starptautiskā lidosta "Rīga"" attīstībai atbilstoši Valsts akciju sabiedrības "Starptautiskā lidosta "Rīga"" attīstības plānam 2012.–2036. gadam un tā stratēģiskās ietekmes uz vidi novērtējumam.

2. Satiksmes ministrijai:

2.1. šo rīkojumu nosūtīt nekustamā īpašuma pārdevējam un attiecīgās administratīvās teritorijas rajona (pilsētas) tiesai;

2.2. ne vēlāk kā 10 darbdienu laikā no šā rīkojuma izdošanas dienas, pamatojoties uz nekustamā īpašuma pārdevēja un pircēja vienošanās nosacījumiem, sagatavot attiecīgu darījuma aktu un pirkuma līgumā noteiktajā kārtībā samaksāt tajā noteikto summu;

2.3. normatīvajos aktos noteiktajā kārtībā īpašuma tiesības uz nekustamo īpašumu nostiprināt zemesgrāmatā uz valsts vārda Satiksmes ministrijas personā;

2.4. izdevumus, kas saistīti ar nekustamā īpašuma pirkšanu un īpašuma tiesību nostiprināšanu zemesgrāmatu nodalījumā, segt no Satiksmes ministrijas valsts budžeta programmā 97.00.00 "Nozaru vadība un politikas plānošana" paredzētajiem līdzekļiem.

Ministru prezidents A. K. Kariņš

Satiksmes ministrs T. Linkaits